**ӨЗБЕКСТАН РЕСПУБЛИКАСЫ**

**ХАЛЫҚҚА БІЛІМ БЕРУ МИНИСТРЛІГІ**

**РЕСПУБЛИКА БІЛІМ ОРТАЛЫҒЫ**

**ЖАЛПЫ ОРТА БІЛІМНІҢ 7- СЫНЫП ОҚУШЫЛАРЫ**

**БАСҚЫШТЫ ЕМТИХАНДЫ ӨТКІЗУ БОЙЫНША**

**МЕТОДИКАЛЫҚ ҰСЫНЫСТАР МЕН МАТЕРИАЛДАР**

**ҚАЗАҚ ТІЛІ МЕН**

**ӘДЕБИЕТ**

**2017-2018 оқу жылы**

 Жалпы орта білімнің 7-сынып оқушылары басқышты емтиханды өткізу бойынша методикалық ұсыныстар мен материалдары Республика білім орталығының ғылыми методикалық кеңесінің 2018 жыл 11 апрельдегі кезектен тыс 2-санды жиналысында талқыланып, іс жүзінде пайдалану үшін

ұсынылған.

 Жалпы орта білімнің 7-сынып оқушылары басқышты емтиханды өткізу бойынша методикалық ұсыныстар мен материалдарды комерция мақсатында көбейтіп тарқату мүмкін емес.

Мектеп методбірлестіктері басқышты емтихан материалдарына 15%-ға дейін өзгерту енгізу мүмкін.

**Құрастырушылар:**

Г. Нишанова – Республика білім орталығының методисті

У. Байқабилов - Республика білім орталығының методисті

**Пікір білдірушілер:**

1. А. Жаңбырбаева - Ташкент облысы, Шыршық қаласындағы

 17- мектептің оқытушысы

1. А. Үмбетова - Ташкент облысы, Қыбырай ауданындағы

 9- мектептің оқытушысы

**КІРІСПЕ**

Қазақ тілінен емтихан диктант түрінде өткізіледі. Диктант 3 вариантта дайындалады. Әр бір вариант 3 конвертке салынады. Бір оқушы 3 конверттен біреуін таңдап алады. Конвертке салынған мәтін тақырыбы тақтаға жазып қойылады. Мұғалім диктант мәтінін бір рет оқып береді. Мәтіндегі күрделі сөздер тақтаға жазып қойылады. Диктант мәтінін мұғалім оқиды (диктовка тәсілінде) жаздырып барады.

Диктант мәтнінің көлемі 120-150 сөзден құралған болуы тиіс.

Диктант жазу үшін 1 астрономиялық 60 минут беріледі.

Оқушылардың жазбаша жұмыстары төмендегідей бағалау мөлшері негізіңде бағаланады:

|  |  |
| --- | --- |
| **Бағалау мөлшерлері**   | Балл |
| Диктант мүлде қатесіз жазылған, дөрекі (*қопал)* болмаған 1 емлелік немесе 1 тыныс белгісі қатесі болған диктантқа қойылады | 5 балл |
| 2 емле және 2 тыныс белгісі болған диктантқа қойылады. Қателер саны өзеруі мүмкін, бірақ олардың жалпы саны 4-ден, емлелік қате болса 2-ден аспауы керек | 5 балл |
| 4 емле және 4 тыныс белгісі қатесі болған диктантқа қойылады. Қателер мөлшері 3 емле, 5 тыныс белгісі және басқа көріністе де болуы мүмкін. Бірақ емлелік қателер 4-тен аспауы шарт | 3 балл |
| 7-ге дейін емлелік және 7 тыныс белгісі қатесі болған диктантқа қойылады | 2 балл |
| Қателер мөлшері 15-тен артса, **«1» балл** қойылады | 1 балл |

**ДИКТАН ҮШІН МӘТІНДЕРДЕН ҮЛГІЛЕР**

**МЕН ЕЛІМДІ СҮЙЕМІН**

Туған жердің көгілдір аспаны сенің кеудең секілді. Сол аспан төсінде күнде жарқырап тұрған жұлдыздар сенің көздерің секілді. Сен сол туған жердің аспанымен тыныстайсың. Туған жердің жарық күнімен алысқа қарайсың.

Туған ел! Бұл кішкентай үйіңнің табалдырығынан басталады. Содан шексіз қияға өрлеп кете барады. Оның жұпар атқан жусаны, оның жүректей болып желмен лүпілдей соққан қызыл гүлдері, оның кеудеңе құйылған мөлдір ауасы, жотаға өрлеген жалғыз аяқ жолдары – осының бәрі- бәрі сенің туған еліңді құрайды.

Туған жерсіз адамның күні жоқ. Алыс кетсең, өз үйіңнің мұржасына дейін сағынасың.Туған жерің түсіңе енеді. Алыстан қол бұлғай шақырады.

Туған ел мағынасы тереңде жатыр. Балғын балалық шақ!

Сәуірде бүршік атқан, қылтиып күн көзіне көрінген балауса көк шөп. Өзен үстінде үйіріліп ұшқан шағала! Кемеріне жайлап соққан көгілдір көл. Күннің қызғылт шапағына бөленген үйлер – осының бәрі тұтас туған ел.

*( Сырбай Мәуленов. 137 сөз)*

**ЖОЛДА**

Әлі шам жағылған жоқ, жұрттың көбі тыста мал жайлап жүр. Кең үйдің іші құлазығандай. Дағдыдан тыс оңаша. Шығыс жаққа қараған терезенің алдында қос тізерлеп, екі шынтағын терезенің алдына салып, иегін қолдарының үстіне қойып Абай отыр. Бұдан басқа оң жақта, жер төсектің үстіне бала уатқан Зере бар. Тізесімен тербетіп отырғаны – Айғыздан туған немере қызы, үш жасар Кәмшат. Кәрі әже күндегі машығы бойынша бесік жырын айтады. Өте бір өзгеше, ескі жыр. Абайдың өз әжесінен басқа ешкімнен естімеген жыры бар. Бірақ кәрі әжесінің өзіндей, соншалық, жақын, ыстық, сүйікті жыры. Кішкентай күнінде Абай өзі де кеш сайын осы жырдың тербеуімен ұйықтайтын. Сол күндерден бір ырғағы ауыспаған, бір сөзі де өзгермеген. Ана жүрегіндей айнымас жыр. Осындай қоңыр кештің қоңыр күйі. Бейуағына жеткен әженің өмірлік гөй-гөйі. Сырт қарап отырған Абай әженің кейде шерлі, кейде мейірбан рақым күйін өзін тербетіп отырғандай сезеді. Аяқталмай созыла түссе екен дейді.

*(“Абай жолы”. М. Әуезов. 140 сөз)*

**БОЗ ТОРҒАЙ**

Боз торғай өзінің туысы қара торғаймен көрші тұрады. Ертелі-кеш ән салып, көңілін көтеретін-ді. Қара торғайдың да шиқылдап бірсыдырғы ыңылдайтын «өнері» болатын. Боз торғайдың әнінен кейін қара торғайдың шиқылы аяқ асты болып, ескерусіз қалды.

Өзін әншілердің санатына қосып жүрген қара торғайды күншілдік жеңді. Боз торғай әндете бастаса, қабағын түйіп, ашуын шығарып:

- Сен-ақ шиқылдауға жалықпайды екенсің? Не дауыс, не әуен жоқ, сенің әніңді кім тыңдасын?! – деп жақтырмайтын.

Енді боз торғай жазық далаға кетіп, әндететінді шығарды. Оның әнін жалпақ дала мен ондағы тіршілік тыңдады.

Кең аспанда салған ән бұрынғыдан да әуенді естілетін.

* Тым биік көтерілмесеңші. Мерт боларсың, - деп аяған болады қара торғай.
* «Жақыннан тістескенше, алыстан кісінескен артық» деген емес пе және де алыстан әуендірек естіледі. Шын өнер бел шешіп биіктесе ғана жақсы танылады, - деді боз торғай.

Осыдан бастап боз торғайдың ән салар аймағы ашық аспан болып қалды.

 *“Нұрлы жол” газетінен (131 сөз)*